
Parlamentul României

Camera Deputaţilor

Comisia pentru muncă şi protecţie socială
	Bucureşti,
	30 mai 2022

	Nr.
	4c-9/654


Către
BIROUL PERMANENT AL CAMEREI DEPUTAŢILOR
Vă înaintăm, alăturat, raportul asupra proiectului de Lege pentru modificarea art.39 din Legea nr. 76/2002 privind sistemul asigurărilor pentru şomaj şi stimularea ocupării forţei de muncă, trimis Comisiei pentru muncă şi protecţie socială în procedură de urgenţă, cu adresa nr.PLx 449/2020 din 27 iulie 2020, pentru dezbatere şi examinare în fond.
PREŞEDINTE,
Adrian Solomon

Parlamentul României

Camera Deputaţilor

Comisia pentru muncă şi protecţie socială
	Bucureşti,
	30 mai 2022

	Nr.
	4c-9/654


R A P O R T

asupra proiectului de Lege pentru modificarea art.39 din Legea nr.76/2002 privind sistemul asigurărilor pentru şomaj şi stimularea ocupării forţei de muncă
În temeiul art.95 şi 117 alin.(1) din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială a fost sesizată, prin adresa 
nr.PLx 449/2020 din 27 iulie 2020, cu dezbaterea pe fond, în procedură de urgenţă, a proiectului de Lege pentru modificarea art.39 din Legea nr. 76/2002 privind sistemul asigurărilor pentru şomaj şi stimularea ocupării forţei de muncă. 
Proiectul de lege are ca obiect de reglementare modificarea art.39 alin.(2) lit.a) din Legea nr.76/2002, în sensul majorării cuantumului indemnizaţiei de şomaj acordată persoanelor cu un stagiu de cotizare de cel puţin un an, de la 75% din valoarea indicatorului social de referinţă, la 100% din acesta.
La întocmirea prezentului raport, comisia a avut în vedere:

· avizul favorabil al Consiliului Legislativ (nr.551/09.06.2020);
· avizul favorabil al Consiliului Economic şi Social (nr.3962/25.05.2020);
· avizul negativ al Comisiei juridice, de disciplină şi imunităţi 
(nr.4c-13/705/20.05.2021);
· avizul negativ al Comisiei pentru drepturile omului, culte şi problemele minorităţilor naţionale (nr.4c-6/424/04.08.2020);
· avizul favorabil al Comisiei pentru egalitatea de şanse pentru femei şi bărbaţi (nr.4c-20/415/18.08.2020);
· punctul de vedere, negativ, al Guvernului (nr.2508/22.03.2022).

La dezbaterile care au avut loc în şedinţa comisiei din 23 mai 2022 a participat, în conformitate cu prevederile art.56 şi 57 din Regulamentul Camerei Deputaţilor, republicat, cu modificările şi completările ulterioare, domnul Cătălin Boboc – Secretar de Stat în cadrul Ministerului Muncii și Solidarității Sociale.

La lucrări au participat deputaţii, membri ai comisiei, conform listei de prezenţă.

Raportul comisiei a fost adoptat cu unanimitate de voturi.

Proiectul de lege face parte din categoria legilor organice, conform prevederilor art.73 alin.(3) din Constituţia României, republicată.

Camera Deputaţilor este Cameră decizională, potrivit prevederilor art.75 din Constituţia României şi ale art.92 alin.(9) din Regulamentul Camerei Deputaţilor, republicat, cu modificările şi completările ulterioare.
În urma finalizării dezbaterilor asupra proiectului de lege şi a documentelor conexe, membrii comisiei au hotărât să propună plenului Camerei Deputaţilor prezentul raport, de adoptare a proiectului de lege cu amendamente, redate în anexele care fac parte integrantă din prezentul raport.


PREŞEDINTE,


SECRETAR,


Adrian Solomon 

Dan-Constantin Şlincu 

Şef birou Lidia Vlădescu

Întocmit, 

Consilier parlamentar Sorina Szabo

Expert parlamentar Cristina Turcu

ANEXA NR.1

AMENDAMENTE ADMISE

În urma dezbaterilor, Comisia a hotărât adoptarea proiectului de lege cu următoarele amendamente:

	Nr. crt.
	Text

act normativ de bază

Legea nr.76/2002
	Text

adoptat de Senat
	Text propus de comisie

(autor amendament)
	Motivare

	1. 
	__
	Titlul legii
Lege pentru modificarea art.39 din Legea nr.76/2002 privind sistmul asigurărilor pentru şomaj şi stimularea ocupării forţei de muncă

	Lege pentru modificarea art.39 alin.(2) din Legea nr.76/2002 privind sistemul asigurărilor pentru şomaj şi stimularea ocupării forţei de muncă
Autori: membrii comisiei 


	Pentru respectarea

exigențelor impuse de

normele de tehnică
legislativă

	2. 
	__
	Articol unic.- La articolul 39 alineatul (2) din Legea nr.76/2002 privind sistemul asigurărilor pentru şomaj şi stimularea ocupării forţei de muncă, publicată în Monitorul Oficial al României, Partea I, nr.103 din 6 februarie 2002, cu modificările şi completările ulterioare, litera a) se modifică şi va avea următorul cuprins:

	Articol unic. - La articolul 39 din Legea nr.76/2002 privind sistemul asigurărilor pentru şomaj şi stimularea ocupării forţei de muncă, publicată în Monitorul Oficial al României, Partea I, nr.103 din 6 februarie 2002, cu modificările şi completările ulterioare, partea introductivă și litera a) ale alineatului (2) se modifică după cum urmează:

Autori: membrii comisiei 


	Pentru o exprimare corectă şi pentru respectarea exigențelor impuse de normele de tehnică legislativă.


	3. 
	Art.39

(2) Cuantumul indemnizaţiei de şomaj prevăzute la alin.(1) este o sumă acordata lunar şi în mod diferenţiat, în funcţie de stagiul de cotizare, după cum urmează:

a) 75% din valoarea indicatorului social de referinţă în vigoare la data stabilirii acestuia, pentru persoanele cu un stagiu de cotizare de cel puţin un an;
............................
	„a) 100% din valoarea indicatorului social de referinţă în vigoare la data stabilirii acestuia, pentru persoanele cu un stagiu de cotizare de cel puţin un an;”
	„(2) Cuantumul indemnizaţiei de şomaj prevăzute la alin.(1) este o sumă acordată lunar şi în mod diferenţiat, în funcţie de stagiul de cotizare, și este egal cu:

„a) valoarea indicatorului social de referinţă în vigoare la data stabilirii acestuia, pentru persoanele cu un stagiu de cotizare de cel puţin un an;”

Autor: deputat Eva Andrea Csep


	Pentru corectitudinea textului.


ANEXA NR.2

AMENDAMENTE RESPINSE

În urma dezbaterilor, Comisia a respins următorul amendament:

	Nr. crt.
	Text

iniţial
	Text propus
(autor amendament)
	MOTIVARE

1. Argumente susţinere
2. Argumente respingere
	Camera decizională

	1. 
	„a) 100% din valoarea indicatorului social de referinţă în vigoare la data stabilirii acestuia, pentru persoanele cu un stagiu de cotizare de cel puţin un an;”
	Doamna deputat Raluca Turcan propune reformularea lit.a) a alin.(2) al art.39 după cum urmează: 

„a) valoarea indicatorului social de referinţă în vigoare la data stabilirii acestuia, pentru persoanele cu un stagiu de cotizare de cel puţin un an, pentru primele 3 luni de acordare a indemnizaţiei, respectiv 75% din valoarea indicatorului social de referinţă în vigoare la data stabilirii acestuia, pentru perioada rămasă din perioada de acordare a indemnizaţiei de şomaj potrivit alin.(1). 

Autor: deputat Raluca Turcan

	1. Pentru a încuraja căutarea unui loc de muncă.
2. Respins la vot

	Camera Deputaţilor

